Imtella' Settembru 9, 2021 Rapport: Maria Muscat Ritratti: Darren Parnis Is-Segretarju Parlamentari għall-Fondi Ewropej, Stefan Zrinzo Azzopardi, vara dokument ta' konsultazzjoni pubblika dwar il-fondi Ewropej għal Malta bejn din is-sena u s-sena 2027, b'total ta' €971 miljun. Is-Segretarju Parlamentari spjega li dan id-dokument jitratta l-fondi mill-fond ta' koeżjoni, mill-fond ta' tranżizzjoni ġusta, u l-fond għal żvilupp reġjonali. Spjega li d-dokument ġie mqassam f'sitt prioritajiet, li huma t-trawwim tal-kompetittività għall-ekonomija diġitali, b'total ta' €207 miljun, enerġija ħadra u sostennibiltà f'mobbiltà urbana, b'total ta' €469 miljun, il-konnettività bit-trasport b'total ta' €52 miljun, soċjetà inklussiva b'total ta' €150 miljun, sostennibiltà f'Għawdex, b'total ta' €60 miljun, u s-sitt prijorità hija n-netwtralità klimatika, b'total ta' €33 miljun. "L-iskop hu biex wieħed jippreżenta l-prioritajiet, irridu l-feedback kemm ta' korpi kostitwiti u tal-pubbliku inġenerali, għal ħsibijiet oħra biex isiru diskussonijiet mal-Kummissjoni Ewropea u jagħmel dawn in-nefqiet," qal Dr Zrinzo Azzopardi. Dr Zrinzo Azzopardi qal li wara li jintemm dan il-proċess, isiru l-investimenti fil-pajjiż. Spjega li fost uħud mill-investimenti li huma parti minn dawn il-fondi Ewropej hemm dak ta' Shore to Ship fil-Port il-Kbir u proġett simili fil-Port Ħieles; bini ta' sptar ġdid għal mard mentali akut u dak tal-pedjatrija, filwaqt li mill-proposti li jsiru wieħed jara x'hemm iktar proġetti proposti, biex wara jibda jitwettaq l-investiment fil-pajjiż. Dr Zrinzo Azzopardi qal li għaxra fil-mija tal-fondi ta' koeżjoni u dawk agrikoli se jmorru għal Għawdex, bil-għan li jindirizzaw il-bżonnijiet ta' Għawdex u jinfetħu iktar opportunitajiet għal żvilupp sostenibbli f'din il-gżira. Dr Zrinzo Azzopardi spjega li l-konsultazzjoni pubblika se tkun miftuħa għall-pubbliku sat-8 ta' Ottubru li ġej, u min huwa interessat li jibgħat il-proposti jista' jagħmel dan permezz ta' [email protected] , b'iktar informazzjoni hija aċċessibbli fuq www.eufunds.gov.mt